b'\n_START_ARTICLE_\nBakteriocin\n_START_SECTION_\nLastnosti bakteriocinov\n_START_PARAGRAPH_\nBakteriocini so proteini, sestavljeni iz aminokislin, ki tvorijo polipeptidno verigo. Razli\xc4\x8dni bakteriocini imajo v polipeptidni verigi razli\xc4\x8dno \xc5\xa1tevilo aminokislinskih ostankov, tako da se bakteriocini med seboj razlikujejo po molekulski masi: veliki so od 1.500 Da do 90.000 Da. Majhne bakteriocine, tak\xc5\xa1ne z molekulsko maso do 10.000 Da, imenujemo mikrocini. Bakteriocine, ki vsebujejo nenavadno aminokislino lantionin, ozna\xc4\x8dimo kot lantibiotike. Bakterije, ki sintetizirajo bakteriocine, potrebujejo tudi informacijo za za\xc5\xa1\xc4\x8dito (imunost) pred delovanjem lastnega bakteriocina, saj bi bila sinteza bakteriocinov sicer samomorilska. Pogosto se celice za\xc5\xa1\xc4\x8ditijo s sintezo proteina, ki se ve\xc5\xbee na bakteriocin v citoplazmi bakterijske celice in tako prepre\xc4\x8di njegovo delovanje v celici, ali pa tako, da sintetizirajo nedejaven bakteriocin, ki se \xc5\xa1ele pozneje pretvori v dejavno obliko. Podoben pojav sre\xc4\x8damo tudi pri ljudeh, saj nekatere prebavne encime sintetiziramo v nedejavni obliki, kot tako imenovane proencime. S sprostitvijo iz celice v prebavila se proencim spremeni in postane dejaven encim, ki lahko razgradi hrano. Tako so celice, ki jih sintetizirajo, za\xc5\xa1\xc4\x8ditene pred razgradnjo z lastnimi encimi. A vrnimo se k bakterijam, ki sintetizirajo bakteriocine. Le-te potrebujejo \xc5\xa1e informacijo za spro\xc5\xa1\xc4\x8danje bakteriocina v okolje, kjer lahko bakteriocin >>najde<< svoje tar\xc4\x8dne bakterijske celice in za\xc4\x8dne svojo ubijalsko nalogo.\n_START_SECTION_\nDelovanje bakteriocinov\n_START_PARAGRAPH_\nZa vse vrste bakteriocinov po Gramu negativnih bakterij velja, da delujejo le na ozko sorodne bakterijske vrste, v\xc4\x8dasih celo le na seve iste bakterijske vrste, kot je bakterija, ki proizvaja bakteriocine._NEWLINE_Bakteriocini po Gramu pozitivnih bakterij imajo obi\xc4\x8dajno \xc5\xa1ir\xc5\xa1i razpon delovanja, saj zavirajo tudi nesorodne po Gramu pozitivne bakterije, nekateri bakteriocini pa delujejo celo na po Gramu negativne bakterijskevrste. Praviloma ena molekula bakteriocina ubije eno bakterijsko celico. Preden to lahko opravi, mora bakteriocin najprej preiti v notranjost tar\xc4\x8dne celice. Pot do tja iz okolja pa je te\xc5\xbeavna. V prvem dejanju se bakteriocin s sredinskim delom peptidne molekule ve\xc5\xbee na receptorsko molekulo v membrani tar\xc4\x8dne celice. V drugem dejanju se mora bakteriocin prenesti skozi bakterijsko membrano v notranjost tar\xc4\x8dne celice. V tretjem kon\xc4\x8dnem dejanju bakteriocin deluje na tar\xc4\x8dno celico s karboksilnim delom peptidne molekule._NEWLINE_Razli\xc4\x8dni bakteriocini delujejo razli\xc4\x8dno, vsem pa je skupno to, da s svojim delovanjem pose\xc5\xbeejo v za celico bistvene aktivnosti. Eni tvorijo v membrani tar\xc4\x8dne celice ionski kanal\xc4\x8dek, zaradi \xc4\x8desar izte\xc4\x8dejo iz celice med drugim tudi kalijevi in magnezijevi ioni, protoni, kar povzro\xc4\x8di poru\xc5\xa1itev membranskega potenciala celice in ta propade. Drugi bakteriocini delujejo kot encimi in razgradijo nukleinske kisline ali pa prepre\xc4\x8dijo sintezo proteinov in tako ubijejo celico.\n_START_SECTION_\nPomen bakteriocinov\n_START_PARAGRAPH_\nBakteriocini so za baktreije pomembni, saj pomenijo prednost v tekmovanju s sorodnimi bakterijskimi vrstami . Bakterija, ki sintetizira bakteriocine, si lahko z njimi pribori svoj >>prostor pod soncem<<, saj onemogo\xc4\x8di tekmece, ki \xc5\xbeivijo v isti ekolo\xc5\xa1ki ni\xc5\xa1i in ji odvzamejo hranila ter zasedajo mesto na tkivu, kamor se bakterija \xc5\xbeeli pritrditi. Bakteriocine se uporablja tudi v laboratorijih, a ne za to, da bi se re\xc5\xa1ili ne\xc5\xbeelenih bakterij, temve\xc4\x8d kot model za prou\xc4\x8devanje transporta snovi tako v celico kot iz nje, kot model za interakcije med proteini, ki vodijo v nastanek kanal\xc4\x8dkov v membrani, za raziskovanje molekularnih mehanizmov proteinske sinteze in \xc5\xa1e za marsikaj._NEWLINE_Bakteriocini pa so \xc5\xbee na\xc5\xa1li svojo pot tudi v industrijo. Bakteriocin lantibiotik Nisin, ki ga idelujejo mle\xc4\x8dno-kislinske bakterije ima zelo \xc5\xa1irok razpon delovanja, se v \xc5\xbeivalski industriji uporablja kot naraven konzervans, saj je mo\xc4\x8dan zaviralec rasti po Gramu pozitivnih bakterij. \xc5\xbde dolgo pa se pri\xc4\x8dakuje uporabo bakteriocinov v medicini, kjer bi njihove zanimive lastnosti izkoristili za zdravljenje oku\xc5\xbeb ali kot za\xc5\xa1\xc4\x8dito pred patogenimi bakterijami. Kljub mnogim obetavnim laboratorjskim poizkusom, se bakteriocini v medicini doslej niso uporabljali kot zdravilo, saj so za zdaj \xc5\xa1e premalo prou\xc4\x8dena zadeva.'